Marìa Serafin-a dël Cheur Sacrà

Marìa Serafin-a dël Cheur Sacrà, nassùa Clotilde Micheli, a l'é stàita la fondadris ëd la congregassion dle Seur ëd j'Àngej.
A l'era nà a j'11 dë stèmber 1849 a Imer, davzin a le Dolomiti, e a l'ha passà soa anfansia su soe montagne.
Dl'otonn 1867 a l'é partìa për Venessia a l'arserca ëd soa vocassion e a l'ha passà des agn a Pàdoa a servissi da 'n canònich dla catedral.
Dël 1876 a l'ha tramudà a Castellavazzo con soe seur Oliva e Fortunata për cudì na giovo nobildòna malavia 'd testa, peui a l'ha gionzù soa famija an Almagna.
A Eppendorf a l'ha fàit l'anfirmera an n'ospidal ëd seur elisabetin-e.

Mòrtie soa mare e sò pare, a l'é rintrà a Imer e a l'é intrà ant l'associassion dle Fije ëd Marìa, ch'a l'era constituisse an paròchia.
A l'ha decidù 'd fé 'n viage penitensial a pé fin-a a Roma, butandje quaranta di.
Ambelelà a l'é stàita ospità da le seur dla Carità Fije dl'Imacolà Concession.
Intrà ant l'anstitù con ël nòm ëd seur Annunziata, dòp doi agn anviron a l'é andàita a Piedimonte d'Alife e peui a Caserta ant la frassion ëd Casolla.
Ambelelà, con soa seur Fortunata, ai 28 ëd giugn 1891 a l'ha fondà la prima nos dle seur dla Carità dj'Àngej.

Marìa Serafin-a dël Cheur Sacrà a l'é mòrta a Faicchio ai 24 ëd mars 1911.
An col moment-là, sò anstitù a contava óndes ca an eut diòcesi, con pì che sinquanta seur.
Dël 1939 sò còrp a l'é stàit tramudà dal campossanto ëd Faicchio a la cesa dla ca-mare.

Al 1m d'otóber 1990 ël vësco ëd Cerreto-Telese-Sant'Àgata dij Gòt (diòcesi andoa a resta Faicchio) a l'ha duvertà ël process d'anformassion për la càusa ëd beatificassion; ël process a l'é sarasse ai 15 ëd mars 1992.
Ai 3 ëd luj 2009, Benedet XVI a l'ha autorisà la promulgassion ëd soe virtù eròiche.

Mariaserafinadelcheursacra